
2005/4766  433.52  JKA


Fellingstillatelse på jerv i deler av Lesja og Dovre
Fylkesmannen viser til søknader av 08.08.2005 og 09.08.2005 om felling av jerv i Reindølen og Jora beitelag fra Lesja beitesamlag. Søknadene ble mottatt på e-post 11.08.2005. Vi viser også til samtale med Botheim i Lesja kommune 11.08.2005.    
Vedtak
Fylkesmannen gir med dette fellingstillatelse på én jerv i Grisungen-området i deler av Lesja og Dovre kommuner fra og med 11. august kl 15:00 til og med 25. august 2005 kl 12:00.

Bakgrunn og begrunnelse
Vedtaket er fattet med hjemmel i Lov av 29. mai 1981 om viltet (Viltloven) og Forskrift av 18.03.2005 om forvaltning av rovvilt. Vi viser også til rovviltnemnda i region 3 (Oppland) sitt vedtak der de fastsatte en kvote på 3 betinga fellingstillatelser for jerv, hvorav maksimalt ett voksent hunndyr, for perioden 8. juni 2005- 15. februar 2006. Pr i dag er ingen jerv felt. Fylkesmannen er etter § 9 i rovviltforskriften gitt myndighet til å iverksette betinget skadefelling for å forhindre framtidig skade, innenfor rammen av kvote for betinget skadefelling gitt av Rovviltnemnda, jf. forskriftens § 8, eller Direktoratet for naturforvaltning (DN), jf. § 13. 
Generelt

Fellingstillatelse gis for å forhindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Oppland har foreløpig ikke ferdigstilt forvaltningsplanen. Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. 

Den aktuelle situasjonen

I region 3 (Oppland) er det fastsatt et bestandsmål på 4 årlige ynglinger av jerv. I perioden 2002-2004 er det i snitt registrert 4,7 ynglinger årlig. 

I følge Statens naturoppsyn (SNO) er det i perioden 23. juli til 8. august registrert 13 sau med jerv som antatt eller dokumentert skadevolder i området mellom E6 og Jore, samt noen kadaver med ”ukjent” eller ”usikker jerv” som dødsårsak. To av de siste skadene var ferske. Ett lam skal undersøkes av SNO i dag. I tillegg opplyses det i søknaden at det ut fra kodemerking og observerte mor/lam-grupper mangler en del lam. Det har vært store tap til jerv i området tidligere år. Erfaringsmessig skjer de største tapene til jerv sent i beitesesongen. 
I følge beitelagene er det om lag 2500-3000 sau og lam på beite. Ut fra tidligere års erfaringer med tap anbefaler vi at beitelagene vurderer å sanke dyra tidlig ned.     
Konklusjon

Vi anser at potensialet for videre tap vil være stort, og vurderer det som riktig å iverksette fellingstillatelse på en jerv i området for å begrense videre tap.    

Vilkår
1. Fellingsområdet er avgrenset slik: 
Nordvest for E6 fra Dombås til fylkesgrensa mot Sør-Trøndelag.
Sørvest for fylkesgrensa mot Sør-Trøndelag fra kryssing av E6 til der fylkesgrensa krysser sti mot Åmotdalshytta.
Øst for E136 fra Dombås til kryssing av kraftlinje ved Holåker og deretter langs kraftlinja til den møter Jore – videre Jore til Lesjøen og så langs sti mot Åmotdalshytta via Telranden til stien krysser fylkesgrensa mot Sør-Trøndelag.  
Fylkesmannen kan endre områdeavgrensningen dersom videre skadeforløp tilsier det.
2. Fellingstillatelsen gjelder for tidsrommet 11.08.2005 kl. 15:00 til 25.08.2005 kl. 12:00.

Dersom det kun er ett dyr igjen på den totale kvote for betinget skadefelling for arten i regionen, og det foregår fellingsforsøk i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på jerv, jf Forskrift av 22.03.2002 om utøvelse av jakt og fangst.

4. Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf § 27 i Forskrift av 22.03.2002 om utøvelse av jakt og fangst. Ansvarlig fellingsleder skal rapportere hver tredje dag om fellingsforsøket til fylkesmannen, på telefon 61 26 60 57 eller 977 37 223.
6. Tillatelsen gis til kommunen/kommunalt oppnevnt fellingslag, jf fylkesmannens brev av 06.06.2001. Deltakere i fellingslaget skal ha avlagt skyteprøve ved bruk av rifle. Det forutsettes at kommunen sørger for at samtlige involverte i fellingsforsøket får en kopi av denne tillatelsen, før fellingsforsøket settes i gang. Kommunen skal gi fylkesmannen navn og telefonnummer til fellingsleder før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med SNO for eventuell bistand. Slik bistand kan bestå i kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet. Det følger av St. meld. nr. 15 (2003-2004) at denne type fellingsforsøk ledes lokalt, og ikke av SNO.  
7. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

8. Jerv felt i medhold av denne tillatelsen er viltfondets eiendom. Felt dyr skal så raskt som mulig bringes til Norsk Institutt for naturforskning i Trondheim. Etter § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann.

9. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig, gis det ikke kompensasjon eller lønn til deltagerne. 

Saksopplysninger
Fylkesmannen har hatt kontakt med rovviltnemnda i saken.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

Gerd Moen 
Steinar Fossum e.f.
fung. fylkesmann
fung. avdelingsdirektør
Vedlegg: Skjema «Rett til å klage over forvaltningsvedtak» og kart over fellingsområdet
Kopi:
Rovviltnemndas medlemmer (kun digitalt)

Direktoratet for naturforvaltning (kun digitalt)

Dovre kommune

Jora beitelag v/ Birger Brækken, 2665 Lesja

Reindøl beitelag v/ Terje Haakenstad, 2665 Lesja

Terje Haakenstad, 2665 Lesja

Norsk institutt for naturforskning (kun digitalt)

Lensmannen i Lesja

Lensmannen i Dovre

Gudbrandsdal politidistrikt
SNO v/Esben Bø, Postboks 94, 2688 Lom

Rovviltkontakt Atle E Berget, 2665 Lesja

Rovviltkontakt Jon Nørstebø, 2665 Lesja

Rovviltkontakt Kai Rune Båtstad, Nybu, 2665 Lesja

Oppland Bondelag

Oppland Bonde- og Småbrukarlag

Oppland Sau- og Geitalslag



Fylkesveterinæren for Hedmark og Oppland

Oppland Jeger- og fiskerforbund, Stortorget 1, Pb 124, 2601 Lillehammer

Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo

Foreningen Våre Rovdyr, Postb 195 N-2150 Årnes 

Folkeaksjonen for en ny rovviltpolitikk, Boks 40, 7701 Steinkjær

Fellesaksjonen For Ulv, v/Ener Borg, Konvallveien 34, 0875 Oslo

